ועדת העבודה, הרווחה והבריאות, כנסת 18, פרוטוקול מספר 293, 2010-06-07 09:30

חיים כץ: בוקר טוב, היום יום שני בשבוע, כ"ה בסיון התש"ע, השביעי ליוני בשנת 2010.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא – הצעה לדיון מהיר על יישום חוק בנק טבורי בישראל של חברת הכנסת אנסטסיה מיכאלי.

חיים כץ: בדיון האחרון שישבנו אמרנו שיש הצעת חוק אבל אין תקציב, יש חוק אבל אין תקנות.

חיים כץ: פניתי לסגן שר הבריאות מר יעקב ליצמן, ביקשתי ממנו להחיל במהירות את התקנות וכן לתת תקציב קבוע לנושא הדם הטבורי.

חיים כץ: התכנסנו פה היום מאחר וסגן השר רוצה להודיע לנו הודעה.

חיים כץ: אנחנו נעביר לו את רשות הדיבור.

יעקב ליצמן: תודה רבה.

יעקב ליצמן: אני לא אתייחס לנושא של חברת הכנסת זועבי.

יעקב ליצמן: בקשר לחוק הדם הטבורי, אני חושב שמדובר בחוק חשוב מאוד.

יעקב ליצמן: בעקבות השיחות נעשה בירור במשרד והוחלטו מספר החלטות.

יעקב ליצמן: ראשית, החוק יבוצע כלשונו, דהיינו החוק אומר עד אלף מנות בשנה ואנחנו נקיים את החוק בתלות מסוימת.

יעקב ליצמן: אנחנו לא הכי זולים אבל גם לא הכי יקרים.

יעקב ליצמן: מדובר בקירוב בשלושה מיליון שקלים.

חיים כץ: נשמח אם תזכיר את הסכום המפורש, שכן הנושא קרוב לליבנו והוא נדון בוועדה כבר משנת 2007.

יעקב ליצמן: אם נרצה לדייק, על פי הערכה של משרד הבריאות מחיר הדם הטבורי הוא שני מיליון שמונה מאות שמונים וארבעה שקלים, פלוס הקפאה ושימור של מאה ושלושים אלף שקלים מדובר ביחד על שלושה מיליון שקלים.

חיים כץ: 2.884 מיליון ועוד 130 אלף מדובר על שלושה מיליון וארבעה עשר אלף.

יעקב ליצמן: משרד הבריאות עומד לתקצב את החוק בתקציב קבוע של המשרד החל מהראשון ביולי.

חיים כץ: האם זה יהיה באופן יחסי?

יעקב ליצמן: כמובן.

חיים כץ: זאת אומרת, השנה הזו יהיה מדובר על בערך מיליון וחצי שקלים.

יעקב ליצמן: אנחנו ביצענו את החוק ואנחנו לדעתי צריכים להיות מרוצים.

יעקב ליצמן: תודה רבה.

חיים כץ: יש מישהו שרוצה להגיב?

אילת שנער: בוקר טוב, אני פרופסור אילת שנער, מנהלת שירותי הדם של "מגן דוד אדום".

אילת שנער: אני רוצה קודם כל לפתוח בברכה על הרגע החשוב הזה, שהוא חשוב לחיי חולים במדינת ישראל.

אילת שנער: אני מבקשת להסתייג מהעלויות שהגיעו אליהן אנשי המקצוע במשרד הבריאות.

אילת שנער: אני מציעה שנקיים ישיבה וננסה להתקרב יותר לעלות האמיתית של איסוף והקפאת מנה.

אילת שנער: ננסו לשכנע את נציגי המשרד מדוע יש צורך ביותר תקציב.

חיים כץ: אני רוצה להסביר.

חיים כץ: אני עצמי הגעתי לכנסת מארגון עובדים.

חיים כץ: תמיד כשרצינו להשיג משהו חדש היו את אלו שלא קיבלו זאת ואי אפשר היה לתת להם הכול.

חיים כץ: החוק הזה מתגלגל בלי תקציב משנת 2005, כלומר כבר שש שנים שהוא מתגלגל.

חיים כץ: אם נעשה סדר בקיר ונתחיל להפעיל את העסק, יש סיכוי שהקיר העשוי בטון ייפול.

חיים כץ: בעבודתי בוועדה אני כבר רואה את התוצאות בנושאים אחרים, למשל ב-MRI, ביציות, אלמנות צה"ל ונושאים חשובים נוספים – שחיכו עשר, עשרים ויותר שנים.

חיים כץ: כשמתחילים, מגיעים.

חיים כץ: אנחנו צריכים להודות לסגן שר הבריאות יעקב ליצמן על כך שמשרדו החליט לבצעו ליישם את חוק הדם הטבורי ויעביר לבסיס התקציב שלושה מיליון שקלים לשנה, אני בטוח שגם פרופסור שנער תראה שהמחירים יוזלו כך שספקי השירות ירוויחו אבל ירוויחו פחות.

חיים כץ: האם יש דוברים נוספים?

אמנון פלץ: שמי אמנון פלץ ואני מהחברה "טבורית", מאגר מרכזי לדם טבורי.

אמנון פלץ: אני רוצה לברך את הוועדה ואת כבוד סגן השר על החוק ועל היישום, גם כבנקים משפחתיים.

אמנון פלץ: החוק יוצר סדר, ומעבר לתקציב יש תקנות ועשיית סדר, אחת מהמדינות הראשונות בעולם שמכירות בחשיבות של דם טבורי כמציל חיים.

אמנון פלץ: ההישג הזה, למרות כל ההסתייגויות, מדובר בצעד ענק.

אמנון פלץ: העולם מתקדם בצעדים גדולים ביותר לשימוש בתאי גזע לכל סוגיו ודם טבורי הוא מקור מצוין.

אמנון פלץ: כמנהל כללי של בנק פרטי, אני רוצה לברך אתכם על כך, ואני מקווה שאנחנו לא נקבל את התקציב כבנק פרטי.

אמנון פלץ: באמת עדיף להתחיל בכך וזה ישמש מצע וקרקע לכל השאר.

שלי קפוסטה: אני יושבת ראש עמותת ICBB, אני רוצה להודות בשם כולנו קודם כל לוועדת העבודה, הרווחה והבריאות שמלווה אותנו כבר שש שנים, ולכל אנשי משרד הבריאות והוועדה שעמדה בראשם.

שלי קפוסטה: אנחנו נשמח שבימים אלו נראה סוף סוף את התקנות והנהלים.

שלי קפוסטה: אני מודה לסגן שר הבריאות.

שלי קפוסטה: אני רוצה להוסיף שהוועדה הגיעה בזמנו לאלף מנות מתוך זה שבשנת 2005 דובר על עלות של ארבעת אלפים ושמונה מאות שקלים, שכן עלות המנה הוערכה באלף דולרים ושער הדולר היה אז 4.8.

שלי קפוסטה: מדובר היום, על פי מה שהבנתי מבנקים ציבוריים, שהעלות לא ירדה אלא רק עלתה.

שלי קפוסטה: הגיעו לאלף מנות מתוך הצעת חוק פרטית שדיברה על חמישה מיליון שקלים.

שלי קפוסטה: אני אבקש ואשמח אם תוכלו לבדוק שוב את נושא העלויות האמיתיות.

יעקב ליצמן: אני חושב שאת טועה בכמה דברים, א' – אין הצעה של חמישה מיליון שקלים.

יעקב ליצמן: כל ההצעות שישנן היום אין הצעה כזו.

חיים כץ: היא אמרה שמציע החוק תפר את ההצעה על עלות תקציבית כזו.

יעקב ליצמן: אנחנו עשינו בדיקה, ועל אלף מנות לא מגיעים לעלות של חמישה מיליון שקלים.

יעקב ליצמן: על פי בדיקה שערכנו, שתיים מתוך שלוש פעמים "מגן דוד אדום" הוא היקר ביותר, ואין צורך להסביר.

יעקב ליצמן: ברגע שבדקנו מחירים לאחרונה, בדקנו שוב ושוב כדי שנדע שהנתונים נכונים.

יעקב ליצמן: אנחנו מגיעים לוועדה בידיעה שידינו נקיות.

יעקב ליצמן: נקיים את החוק, נפרסם את התקנות בקרוב ויש להתחיל כבר מהראשון לשביעי.

ליאורה ליבוביץ: אני ליאורה ליבוביץ, ואני דוברת קבוצת "אופטימום".

ליאורה ליבוביץ: הגעתי לכאן בשמו של מר טל כתרן שהתנצל שאינו יכול היה להגיע.

ליאורה ליבוביץ: אנחנו משמשים כיושבי ראש אגודת חבר הנאמנים של בנק הדם הציבורי של "בדמייך חיי", אנחנו מודים לכם ושמחים שהגענו לרגע זה.

ליאורה ליבוביץ: זה יקל עלינו להביא את הצד הפילנתרופי שיוכל לסייע.

רן אסא: שמי רן אסא ואני סגן המנהל הכללי של בנק הדם הטבורי הפרטי "קריוסל".

רן אסא: גם אני כמובן מצטרף למברכים את נושא החוק.

רן אסא: אנחנו רוצים להדגיש שבנושא התקנות אנחנו עדיין מבקשים לקיים דיון מול משרד הבריאות, שכן החוק משפיע גם על בנקי הדם הפרטיים מבחינת התקנות.

רן אסא: נותרו מספר נקודות שלא הובהרו לחלוטין על ידי משרד הבריאות, ואנחנו מבקשים לקיים על כך דיון כדי להבהיר את הנושאים.

רן אסא: תודה.

שמעון רבינוביץ: שלום רב, שמי שמעון רבינוביץ ואני מבנק הדם הטבורי "בדמייך חיי".

שמעון רבינוביץ: ראשית אני רוצה להודות לוועדה על העבודה בקידום החוק במהירות גבוהה, ולהודות לסגן השר על המקום אליו הגיעו הדברים.

שמעון רבינוביץ: אני רוצה לציין שהבנקים הציבוריים קמו בישראל לא מתוך החלטת ממשלה או החלטת כנסת אלא מתוך יוזמה אישית ופרטית של אנשים שהבינו את חשיבות העניין.

שמעון רבינוביץ: הבנקים הציבוריים לא רוצים לצאת ידי חובה אלא לעשות את הטוב ביותר עבור אזרחי ישראל.

שמעון רבינוביץ: המחירון צריך לדעתנו לעבור הערכה מחודשת, בבנק ציבורי לא ייתכן לשמור מנות במחיר של אלפיים וארבע מאות שקלים.

חיים כץ: כשתתחיל תחרות נראה אם המחיר יישאר זהה.

מירי זיו: שמי מירי זיו ואני נציגת האגודה למלחמה בסרטן.

מירי זיו: אני מניחה שהדיון מסתיים ורוצה להצטרף לברכות.

מירי זיו: האגודה למלחמה בסרטן שותפה מתחילת הדרך להקמת המאגר הציבורי, וממשיכה לתמוך בו ומכירה בחשיבותו ובחשיבות הסדרת הנושא בצורה חוקית כדי למנוע את מה שקורה בתחומים נוספים שאין בהם יד מכוונת.

מירי זיו: תודה.

חיים כץ: תודה רבה.

חיים כץ: אני מודה לכולם על הברכות, אני מודה לסגן שר הבריאות יעקב ליצמן על תקצוב ממשרד הבריאות לנושא בנק הדם הטבורי.

חיים כץ: אני מקווה שלא יצטרכו את זה, אבל שמי שיצטרך ימצא שם מזור.

חיים כץ: תודה רבה, הישיבה נעולה.